UCN har bedt et hold studerende på fysioterapeutuddannelsen i Aalborg om ikke at møde op på campus i næste uge. De studerende skal testes for COVID-19, efter en af de medstuderende på holdet har meddelt UCN, at vedkommende er testet positiv for COVID-19. - Så snart vi modtog beskeden, aktiverede vi vores beredskab, og vi har bedt alle, der går på samme hold som den studerende, om at blive testet for COVID-19, siger Peter Møller Pedersen, uddannelsesdirektør på Professionshøjskolen UCN. De studerende skal ikke møde ind på UCN igen, før de har fået et negativt svar på deres test. De berørte studerende er blevet informeret via SMS og mail lørdag. Mens de er hjemsendt, vil de modtage online-undervisning. Ifølge UCN er den studerende ikke blevet smittet på skolens områder. - Vi er i tæt dialog med den studerende, som fortæller, at hun har været til en konfirmation sidste lørdag, hvor én fra køkkenet efterfølgende er testet positiv for COVID-19. Da hun fik beskeden i onsdags, gik hun i selvisolation og lod sig teste, og i dag lørdag fik hun så svar på testen, som viste, at hun er smittet med COVID-19, siger Peter Møller Pedersen. Ifølge Peter Møller Pedersen er undervisningen sat i system nu, så UCN ved hvordan de studerende færdes, hvilke indgange de bruger og hvilke lokaler de er i, så skolen kan afgrænse eventel smittesprednning. -  Det er lidt ud for et forsigtighedsprincip, for vi regner ikke med, at der er nogle, der er blevet smittet af den studerende. De studerende har jo holdt afstand i undervisningen.  Vi har jo prøvet det før. Vi havde et hold lærerstuderende, vi sendte hjem for 14 dage siden, og der viste det sig, at de forholdsregler vi har taget, har virket, for der var der ikke andre, der var smittet. Peter Møller Pedersen opfordrer derfor også eleverne på UCN til fortsat at holde afstand og følge de forholdsregler, som skolen har lagt. Fysioterapeutuddannelsen har til huse på Campus Selma Lagerløfs Vej i Aalborg, hvor UCN også uddanner sygeplejersker, radiografer, ergoterapeuter og jordemødre.

Referat:
Et hold fysioterapeutstuderende på UCN er blevet sendt hjem, efter en medstuderende på holdet er testet positiv for corona.